Sebastian Vettel

**BIOGRAFIJA:**

**Sebastian Vettel**, (rojen 3. julija 1987, Heppenheim, Nemčija), je nemški voznik F1, ki je leta 2010 postal najmlajši svetovni prvak tega športa. Od leta 2010 do 2013 je z Red Bullom osvojil 4 zaporedne naslove v seštevku dirkačev in konstruktorjev.

Vettel se je zelo zgodaj ogrel za F1, nad njo ga je navdušil Michael Schumacher. Tako se je kartinga lotil že leta 1995, ko je imel komaj 8 let. Dokazal je, da ima velik talent in kmalu zatem je pritegnil pozornost Gerharda Noacka, lastnika proge, ki je vodil Schumacherja skozi svojo mladinsko karting kariero. Noackova podpora (kot tudi podpora Red Bull Racinga, ki je sponzoriralo Vettlovo karting kariero od 12 let) je pomagala Vettelu osvojiti številne karting naslove. Vettel je v svoji prvi sezoni osvojil drugo mesto v skupnem seštevku. Leta 2004 je vozil v mladinski seriji Formule BMW, kjer je uspešno osvojil svetovno prvenstvo, v katerem je zbral 18 zmag na 20 dirkah. Kasneje se je preselil v serijo Formule 3 Euro (2006 je bil na drugem mestu), preden je leta 2007 debitiral v najelitnejšem razredu tega športa.

Kljub razvijajočemu se slovesu dirkaškega čudežnega dečka, Vettel na začetku ni bil tako zelo uspešen. Na svojih prvih 21 dirkah ni končal višje od četrtega mesta. Njegova prva zmaga pa je prišla na VN Italije 2008, s čimer je za tisti čas postal najmlajši zmagovalec dirke za katerokoli VN Formule 1. Ob koncu sezone se je Vettel preselil k Red Bullu, s katerim je spisal eno izmed najlepših pravljic v zgodovini F1.

Vettel je v svoji prvi sezoni z Red Bullom zmagal na štirih dirkah in zasedel drugo mesto na lestvici svetovnega prvenstva voznikov. Leta 2010 je zmagal na petih dirkah, vključno z Veliko nagrado Brazilije, predzadnjo dirko v sezoni F1, ki je Red Bullu prinesla prvo prvenstvo proizvajalcev, in končno VN Abu Dabija, ki je Vettlu zagotovila tudi zmago v skupnem seštevku voznikov. Z osvojitvijo naslova leta 2010 je postal tretji voznik v zgodovini F1, ki je osvojil prvenstvo voznikov, čeprav do zadnje dirke sezone nikoli ni bil na vrhu prvenstvene lestvice.

Leta 2011 je pometel s konkurenco in je tako z lahkoto prišel do svojega drugega naslova svetovnega prvaka. Vettel je zmagal na 11 od 19 dirk v tej sezoni. Čeprav je leta 2012 bil manj konstanten, je kljub temu zmagal na petih dirkah in osvojil svoje tretje zaporedno prvenstvo voznikov. Leta 2013 je znova blestel na dirkališčih F1, kjer je zmagal na 10 od 16 dirk sezone, ter s tem osvojil svoj četrti zaporedni naslov. Tega leta je postal tudi prvi voznik v zgodovini F1, ki je zmagal na devetih zaporednih dirkah v sezoni.

Vettel je svojo kariero v Ferrariju začel z dvema solidnima sezonama, ki nista presegli njegovih prejšnjih višin, leta 2015 je končal na tretjem mestu, leta 2016 pa na četrtem mestu. V leto 2017 je stopil več kot pripravljen, saj je zmagal na treh od prvih šestih dirk. A Vettlu ni uspelo zdržati takšnega tempa do konca sezone, s čimer je naslov romal v roke Lewisa Hamiltona. Vettel je imel podobne rezultate v letu 2018, zmagal je pet dirk in sezono končal kot podprvak. V naslednjih dveh sezonah je prišel le do ene zmage, ki jo je osvojil na VN Singapurja. Pred začetkom sezone 2020 je Ferrari oznanil, da Vettel ne bo podaljšal pogodbe z njimi. Tako je ob koncu sezone podpisal triletno pogodbo z Astonom Martinom, s katerim dirka še danes.